정조 14년 · 목
書啓曰臣本月十三日永興府覲親受由之行伏奉咸鏡南道暗行按廉之命臣馳往咸鏡南道栍邑五處悉心廉察而北路異於他道自南至北唯有一條大路藏蹤之方比他忒難按廉之事末由盡意臣行旣與循例出道有異故或有一二所聞莫能執證考實其人之爲誰爲某其時之何月何日亦不敢歷指第以所聞見列陳于左安邊府使魚錫定宰列分符下邑聳觀自勉勤幹頗尙嚴猛自備捄急之資精擇分糶之穀惠固有之聽理之際或欠別白民心不服稱爲昏憒文川郡守李顯道持己以廉撫民以惠還穀之難捧者從便停退聞民遘癘者死不能殮葬者人給一石米民譽大播頌聲載路雖或過於分數要亦不害善政但束濕稍寬不無奸鄕竊弄之患利城縣監張齊斗撫民未聞德惠做事好用權術歲末未捧詐報磨勘春後催科勒定代錢嚴杖督促刻期收殺還戶窘迫不計種糧所謂賑政遍付流戶之還移充賑濟之用民怨大興至有面罵之擧則知其終不可行始乃止之政令顚錯無一善狀民心疾怨公肆謗言如此之類決不可置之於字牧之任洪原縣監閔師宣頗欲勤幹無大毀譽還穀之歲末未捧者春後督納賑口之遘癘闕參者每巡減削民多非之皆思前官端川府使洪允復人固精詳治有條理歲末糴政更不催督營錢五千緡貿米以作賑需純色分給營門所區劃賑需皮穀則移充於昨年未捧營錢則募得富人錢四千兩先爲還報餘數則方圖自備左右彌縫雖涉塗抺實惠及民不害善政流民之無依者接置公廳朝夕饋糧男各衣二件女各衣三件自官衣食之者四十餘口潛縱周行細察民隱吏校畏戢不敢侵擾臣自踰鐵嶺已聞端川之善治及到洪原多說前官之遺愛本府地大人衆民俗頑甚治聲頗損於治洪時而當初政績未著之時民邑大怨呼訴道臣巡到時至有吏鄕之推論到今民皆追悔以上栍邑咸鏡監司李秉模簡靖之規濟以文雅剖斷精明治不煩擾簿牒多暇翰墨蕭散向來嚴敎之後益勉圖報自備穀之分於南關者數千石申飭列邑字恤典則流戶還集遘癘死亡等成册一一照管凡諸施設大費精力春後捄濟勞勩爲多而道臣事體自別只擧大略德源府使趙▣通明足以綜務威斷足以燭奸元山場市之間素稱盜賊之藪而詷捕如神糾治甚猛奸竊屛息居民以寧買土築堤付之學宮民蒙灌漑之利士有薤鹽之費還賑均平闕典修擧頌譽騰播闔境忻悅高原郡守柳相燁數載居官治規粗成剖決多中事宜取與皆有界限小邑治務固自優優定平縣監李禹昌才優蒭牧官近瓜熟百度修明已成規模募民補賑預備荒政民多賴活稱爲善治咸興判官兪漢敦人固詳明政亦鍊熟昨年事大殷做錯槪狀之失實始自營底捧糴之嚴急輒數咸興任用土校之奸猾專昧民勢之遑急怨讟大騰不知紀極南兵使李文德涖任以來治政少疵自備穀物數巡分賑列邑軍錢不甚催督撫摩得宜軍民無怨北靑府使柳知養五載居官一心做去蘇殘之策靡不用極懷保之方猶恐不及流民之給衣食自官養者厥數夥然而以其散處民問不無貽弊別定一公廨又買兩民舍使各住接知委境內酒幕俾待流丐來者一一送付於官門而其中飢困特甚若將顚仆者預以米錢分給酒幕買餠飴作糜粥以捄其急死亡無依者給布木俾以斂葬疏鑿堤渠以利灌漑勸奬儒風俾知禮俗年穀之歉北靑尤甚而民情不撓若有所恃治聲洽然爲北路最居山察訪高殷泰專事貪濁略無畏憚嬖妾之族恣行威福至有兩察訪之稱奸吏竊權納民馬而不給價春巡經過後託以馬劣而還給津船點檢身爲差員公然執頉多歧貨賂同鄕親知皆許濫騎昨年水災驛位田被害者甚多故戶首之役人皆謀免則輒以富人充定納賂然後許改一窠之塡輒換數四多開賂門百般聚斂驛路愁怨視如仇疾以上咸鏡道沿路原春監司尹師國勤勵做去兼以鍊達流民還接捐廩賙給列邑狀題自寫爲多誠勤所到政令無滯一路之民有譽無毀道臣體重只擧其槪淮陽府使韓晚裕寬不至弛廉亦足稱捐廩賑飢公餘讀書與民休息要在無擾前府使姜▣贜汚狼藉擧措駭妄稱以公廨修政多斂民錢歸之私橐頻往吏家討索酒食詬罵發於官庭怨聲載於道路貽辱朝廷莫此爲甚已經勘罪今不細論金城縣令魚用謙三載居官一無可稱賣鄕已有定價分糶全是空殼民多嗟怨惟願速去金化縣監徐鼎淳初手未鍊而頗知勤勵酒戶素寬而能自節損峽邑少務毀譽未間鐵原府使具紞赴任未滿一旬政績姑未有聞前府使李潤謙公明慈諒事有條理糶糴均平蠲役且多及其遞歸民皆嗟惜以上原春道沿路京畿監司金思穆本自鍊達兼是宿趼一道之民已諳其政威令自行不勞而治道臣體重只擧其略永平縣令趙鎭完赴任屬耳姑無毀譽前縣令李命暹全不曉事獄訟多滯需米發賣輒高於市直以此頗有民怨抱川縣監申獻朝赴任未久治否莫詳前縣監朴廣源長時曠官病不事事觴政或過時有駭擧楊州牧使李儒敬嚴以束吏惠以愛民威聲所及一境帖然○別單曰一昨年南關季事之判歉只是水災而水災所不到處不至全然無靑只是洊饑之餘公私志立守土之臣當初措處未免失宜捧糴嚴急民力大屈散而之四者有之傾財破產者有之民情嗷嗷不保朝夕幸賴我聖上赫然俯燭給糧給米遣官護送付賑付還從願以施降罪罰於道臣守令於是乎字牧之臣恐懼率職北民有奠居之志矣商船多泊米價就平年麥兩熟耕作不違民間景色漸就蘇息流民領還者各其地方到卽付賑其所顧恤比他賑口六頗加意宣傳官領還外道內各邑及各道刷還與自歸者亦稍稍來集而流離之實戶未有還接者此皆斥賣田宅任載牛馬遷徙南土永爲莫居之討此等之類北人目以南遷與流民區別一字恤典則卽我聖上及幼之盛德也昨年以來流民之遺棄孩稚多在於邑治店幕大村富戶等處衣食稍裕者輒收而養之故得免於中野暴露月前道臣另加申飭擧皆惕念擧行一本道癘疫挽近所無鐵嶺以北磨天以南無一片乾淨之地飢者先遘幸而後免淺土稿塟纍纍相望居民流民雜埋難卞元山咸興厥數尤夥流民死者未能盡有戶牌帳籍之故立標處絕少一昨年流尸專由捧糴之苛急民力已詘必欲畢捧鞭撻捽曳晝夜督徵貧民於是乎相率而逃里徵族徵富石亦爲遠避之計咸興永興最多亡而最先動者以捧糴之最無闊狹也卽使苟充猶且僨敗欲望精實其勢末由以臣所見安邊端川稍爲精實文川利城忒甚麤劣猶不至全然空殼目今民戶所恃爲命唯此一條而獨文川之雲林一倉全是空殼民不願受一進上鹿茸之翔貴年年漸加數年前端川進上有一對四兩重者其時道臣盡退他邑之茸皆令四兩爲準列邑大窘艱辛貿納鹿茸之不計價實自其時而商賈之私自賣買極不過七八十兩朝家之添給百兩可謂過價之過價各邑所納一經點退更求他品只要順納如是之際價何暇論每當月令列邑免吏各持價本齊會營底非都賈之所賣不能納雖六鎭產茸之邑必買取於咸興而納之此皆營主人都賈輩潛相符同百般操切朝令之後營邑申飭不爲不勤而利之所在抵死冒犯究厥情狀誠極痛惡嚴加刑配以懲日後恐不可已一寺內奴婢推刷官革罷之後此屬得齒平民婚嫁以時莫不攅手感祝至於泣下各邑收貢色吏必於寺內奴中差出使自收納他吏不得干預設有貪官猾吏其所爲弊不至刷官之爲甚一北路列邑山火田不甚多北民唯患續田之白徵而不憂火粟之勒稅獨安邊一邑殆無片土無稅之地絕頂磽土一經燒痕便同元帳付傳之子孫里徵族徵朝令後數年之間此弊少弛自昨年依前混徵安邊則又有坪社火粟名色蓋坪社之可合燒畬處甚少自前未嘗收稅十五六年間始有徵稅之法寸地尺土極意搜括比總一定永無增減此實民瘼之大者不可不速卽變通一文蔭堂下官乘轎之弊近日朝令後道臣知委列邑洪原北靑咸興等邑皆去屋與帳文川郡守李顯道三月初旬巡營往來時乘有屋轎云金城縣令魚用謙則臣行過時目見其乘轎之狀前後飭敎何等截嚴而法從之臣首先犯禁合被重勘一欽恤典則卽我聖上初元定式爲群下者茍不式克欽承厥罪惟重利城分還之日所謂大同監官捉致還民中大同未納者嚴棍督納雖守令非軍務不得用棍則幺麼鄕所任自擅用大違令式當該邑倅不能檢飭之罪在所難免一凡係永興事無論其在於何時在臣私義固不敢指論而臣旣承流戶實數採探回奏之命矣臣果一一細探則各社都數成册合二千六百一十戶內已還接者一千一百七十五戶未還接者一千四百三十五戶本邑事臣旣擧論則其弊瘼之甚者有不敢不言一曰續田之白徵而山社皆有散志也故相臣閔鼎重爲道伯時改量道內田結此卽丙午量案山田之稍低處曰正田稍高處曰續田載之元帳付而其中山社續田多是陰崖絕峽所收不實故陳棄處漸多比年以來流戶日空田租之指徵無處者分給於餘存之戶又或某甲之田十日耕陳棄而某乙來墾一日耕則全當十日耕之稅故人懷畏㥘莫敢爲起墾之計以臣所聞此弊最甚而他邑之有山社續田處莫不皆然獨道內邑中山川爲號之三邑田政最精雖種麻良田陳則無稅他邑亦用此例則庶爲民生蘇息之方矣臣竊見北路人多穀少一歲之出不足支一歲之食此爲莫大之患欲捄其弊莫如務墾陳田欲陳田之皆墾莫如行隨起隨稅之法一曰假率軍官之額數太多而武士不聊生也方其設立之初募其自願擇其壯健名曰假率軍官而屬監兵營及本邑以爲緩急之用其意豈不美哉甲申以後不問願與不願硬定額數死喪有闕則强覓塡代便作一軍役而兵營所屬番錢最多尤稱若役自安邊至咸興七邑永興額數忒多至七百名此實難支之弊自今兵營假率定數之法永爲革罷依舊例從自願充定實爲大幸一本道流戶自他道還者或有過十年者混被驅還使之失其田土破其室廬所以安之者適以擾之大有違於我聖上本意此後則曉諭外道俾無如前混同之弊一昨年北路水害爲酷洪原北靑端川等邑往往有數十里長谷而沙石成堆一望無際臣聞道內邑中文川明川端川三邑有成川覆沙給災之例餘邑則只給當年災今年以後不免納稅白地徵稅侵及鄰族此所以貧富俱困散而之四也稍待今年年事登熟道內諸邑田結一傡改量則昨年被災之處自歸無稅之地民力可少紓矣捄弊之策恐不外此一沿海防簾實爲大弊本道浦人古用揮罹二十年前嶺南白姓人敎以防簾之法始自元山頗亦有利德源文川之民靡然趨之防簾之數日增月加元山浦內今至一百九十餘處厥數旣多所捉全少防簾所人人費數百金此皆債路出者逐簾又有均廳稅納一有失利傾財破產以償債里徵族徵以納稅有防簾之邑無一民不受其病此固莫大之患編戶齊民棄本逐未奸僞日滋盜賊肆行一簾之防歲計殺牛不下數百千其弊多端德文之民萬口一辭皆曰可罷以其稅之係於均廳不敢自下擅禁今若特下處分早卽禁斷均廳稅納亦爲蠲減則德源文川之民庶有蘇息之望沿海諸邑凡有防簾處一體禁斷一臣於按廉時非無奸猾之可罪而旣不出道含忍而已至若咸興之尹厚三千罪萬惡不可勝言嶺南貿米主掌其事私載一船之說有口皆傳咸民切齒欲食其肉鏡城京主人韓姓者營主人崔姓者一在鏡城一在咸興遙相和應左右年利六鎭守令之細布貂蔘等禁物輸來皆此兩人爲之道內財貨翕張在手權傾方伯指使守宰此又鄕里之猾生民之蠹右項三人分輕重各別用律恐不可已一本道驛店亦係邊備之至重近來郵官多未擇人法禁漸弛濫騎加把竊其蒭豆凋弊耗縮漸不成樣目今難支之弊有二一則驛位田畓之多入覆沙而戶首之謀免也二則草料支供之各站接待而受價於本官也田畓被災處傡許改量從便措劃支待一段自數十年前以爲道路之距地方官稍遠處自官出站勢所不及主客俱困創爲新式草料支供每使驛路接應事過後受價於官而墨倅奸吏每加操切務從減削自行此法列邑則大段省弊驛路則漸至難支今若別定官吏一人俾接各站道傍使客之有草料以上擔當接待自官追後計給則邑驛兩便恐合事宜